Diari Oficial de la Generalitat Valenciana


Sumari del DOGV 9917, del 19-08-2024 (2024/8371)

RESOLUCIÓ de 5 d'agost de 2024, del director general de l'Institut Valencià de Cultura, per la qual es convoquen subvencions per al foment de les arts escèniques en la Comunitat Valenciana 2024.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9917

Data del DOGV
:   19-08-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8371

CVE
:   GMQN-V-5736-8060

Data del document
:   05-08-2024

Organisme emissor
:   Institut Valencià de Cultura

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

Mitjançant l’Ordre 11/2023, de 23 de maig, de la Conselleria d’Educació, Cultura i Esport, per la qual s’estableixen les bases reguladores per a la concessió de subvencions publiques en règim de concurrència competitiva destinades al foment de les arts escèniques de la Comunitat Valenciana (DOGV 9603, 25.05.2023), s’estableixen les bases reguladores per a la concessió de subvencions públiques en règim de concurrència competitiva al foment de les arts escèniques a la Comunitat Valenciana (d’ara en avant, les bases).

D’altra banda, el Pla estratègic de subvencions 2024-2026 de la Vicepresidència Primera i Conselleria de Cultura i Esport, aprovat per la Resolució de 12 de febrer de 2024, de la Sotssecretària de la Vicepresidència Primera i Conselleria de Cultura i Esport, estableix en la part tercera del seua annex i dins del programa 451A00 Institut Valencià de Cultura, la línia de subvenció S0993 destinada al foment de les arts escèniques.

De conformitat amb l’article 23 de les bases reguladores, es faculta la persona titular de la Direcció General de l’Institut Valencià de Cultura perquè dicte les resolucions i instruccions que es consideren oportunes per al desplegament i l’aplicació del que es disposa en l’ordre de bases i, també, es delega en aquesta persona la resolució d’incidències que puguen produir-se després de la resolució de les ajudes, incloent-hi errors materials, aritmètics o de fet. Així mateix es delega expressament en la persona titular de la Direcció General de l’Institut Valencià de Cultura la convocatòria anual de les subvencions reflectides en l’ordre de bases.

En virtut de l’habilitació competencial esmentada,

RESOLC

*Primer. Objecte, finalitat i modalitats d’ajudes*

1. Convocar la concessió de subvencions per al foment de les arts escèniques a la Comunitat Valenciana, en els sectors del teatre, la dansa i el circ, amb la finalitat última que la ciutadania puga disposar d’una oferta diversificada i de qualitat.

2. Les activitats hauran de tindre lloc entre l’1 de desembre del 2023 i el 30 de novembre del 2024, totes dues inclusivament, amb l’excepció de la data de l’estrena dels espectacles beneficiats d’ajuda anual a la producció professional o producció emergent, que haurà de tindre lloc com a màxim el 31 de gener del 2024.

3. Les modalitats previstes en aquesta convocatòria són les següents:

1. Ajudes a la creació d’escriptura escènica.

Tenen la finalitat de fomentar l’escriptura escènica d’autors i autores, tant en castellà com en valencià, a fi de potenciar la seua divulgació i posada en escena.

Els projectes d’escriptura escènica hauran de ser originals i inèdits en el moment de la presentació, és a dir, no hauran sigut enregistrats, editats o estrenats davant de públic. Els textos no podran haver-se presentat en convocatòries d’ajudes anteriors de l’IVC i no s’admetran projectes d’obres traduïdes, adaptades o refoses, ja siga de novel·la, cinema, televisió, ràdio o fins i tot del mateix teatre.

2. Ajudes a la formació

Tenen la finalitat de fomentar la formació de professionals de les arts escèniques.

3. Ajudes a la investigació

Tenen la finalitat de fomentar la investigació de professionals i de possibilitar l’edició i la difusió dels treballs de recerca, comunicació, dramatúrgia i divulgació de les arts escèniques.

4. Ajudes a l’edició

Tenen la finalitat de fomentar l’edició de llibres i revistes amb la finalitat de contribuir a la divulgació dels treballs de les arts escèniques.

5. Ajudes a residències escèniques

Tenen la finalitat de fomentar processos d’investigació duts a terme per companyies i professionals de l’àmbit.

6. Ajudes a la producció professional de muntatges escènics

Tenen la finalitat de donar suport al quefer creatiu i l’increment qualitatiu d’un muntatge escènic, per a possibilitar una oferta diversificada i de qualitat consistent en la producció i l’estrena d’aquest mateix.

A l’efecte d’aquesta convocatòria:

– Muntatge escènic és l’espectacle, la funció o la representació estructurada que es desenvolupa davant de públic i el procés de producció del qual culmina amb l’estrena d’aquest muntatge.

– En les modalitats d’ajudes a la producció professional o emergent es podran presentar coproduccions. S’entén per coproducció el compromís subscrit entre dues o més entitats per a col·laborar en la posada en escena d’un espectacle en el qual la persona sol·licitant assumeix els beneficis o les pèrdues econòmiques en un percentatge igual o superior al 50%.

7. Ajudes a la producció emergent de muntatges escènics

Tenen la finalitat de possibilitar posar en escena muntatges a companyies o a professionals la trajectòria artística dels quals siga igual o inferior a 5 anys, per a facilitar la renovació d’iniciatives escèniques.

En aquest sentit, la inscripció de la persona sol·licitant en el Cens d’Empresaris, Professionals i Retenidors, o l’activitat de l’entitat escènica productora de l’espectacle que representa, serà igual o inferior a cinc anys.

Hi ha dos tipus de sol·licitants:

– Companyies amb un mínim d’un espectacle estrenat.

– Companyies que s’hi presenten amb el seu primer espectacle.

8. Ajudes a la gira d’espectacles

Tenen la finalitat de donar suport a l’exhibició i la distribució d’espectacles amb l’objectiu de facilitar-ne la divulgació i comercialització.

El projecte de gira consistirà en la realització d’un mínim de 25 funcions de teatre o 15 funcions de dansa i/o circ i/o arts de carrer. A aquest efecte, es computaran tant les funcions fetes a la Comunitat Valenciana com en altres comunitats autònomes i a l’estranger.

9. Ajudes a festivals i mostres

Tenen la finalitat de potenciar la diversitat de manifestacions escèniques, afavorir espais de trobada i diàleg entre els professionals de les arts escèniques, augmentar l’oferta cultural per a la ciutadania i contribuir a la creació, formació i desenvolupament de públics.

A l’efecte d’aquesta convocatòria:

– Festival o mostra és el conjunt d’actuacions d’arts escèniques de caràcter professional que formen una unitat programàtica indivisible, dutes a terme intensivament durant un període de temps determinat, amb uns objectius definits de caràcter temàtic o monogràfic i que no formen part de la programació regular d’un espai escènic determinat.

– S’entén per contribució a la creació, formació i desenvolupament de públics, la realització d’activitats de promoció dirigides a crear públic de diferents edats i estrats socials.

10. Ajudes a l’assistència a fires i actes orientats al mercat

Tenen la finalitat de contribuir a comercialitzar o promocionar la presència dels professionals valencians en els mercats que es fan fora de la Comunitat Valenciana.

S’entén per fira tota convocatòria que puga contribuir a comercialitzar o promocionar la presència de professionals valencians en els mercats que es fan fora de la Comunitat Valenciana, tant internacionals com d’àmbit estatal.

11. Ajudes a associacions i entitats sense ànim de lucre

Tenen la finalitat de potenciar activitats de promoció i defensa del sector professional de les arts escèniques, a fi de contribuir a vertebrar-les en la societat.

*Segon. Finançament, distribució i quanties*

1. D'acord amb la Llei 8/2023, de 27 de desembre, de Pressupostos de la Generalitat per a l'exercici 2024 (DOGV 9756, de 30.12.2023), les ajudes convocades s'imputaran al crèdit previst en la secció G0118, entitat 016, línia de subvenció S0993 “Foment de les arts escèniques”, de l’IVC.

L’import esmentat es podrà minorar quan en el marc de les polítiques d’estabilitat pressupostària i sostenibilitat financera s’adopten mesures de no disponibilitat que afecten els crèdits de les línies de subvenció que els financen.

2. L’import inicialment previst per a aquesta convocatòria és de 2.950.000 € i es distribuirà entre les diverses modalitats amb el desglossament següent:

a) Ajudes a la creació d’escriptura escènica: fins a un màxim de 90.000 €.

b) Ajudes a la formació: fins a un màxim de 20.000 €.

c) Ajudes a la investigació: fins a un màxim de 48.000 €.

d) Ajudes a l’edició: fins a un màxim de 20.000 €.

e) Ajudes a residències escèniques: fins a un màxim de 210.000 €.

f) Ajudes a la producció professional d’un muntatge escènic: fins a un màxim de 788.000 €. La distribució de l'import global convocat entre la submodalitat de teatre, la de dansa i la de circ, serà el següent: 362.480 € per a teatre, 212.760 € per a dansa i 212.760 € per a circ. En el cas de romanents en una submodalitat s'adjudicarà a una altra submodalitat amb el següent ordre: primer dansa, després circ i finalment teatre.

g) Ajudes a la producció emergent d’un muntatge escènic: fins a un màxim de 385.000 €. La distribució de l'import global convocat entre la submodalitat de teatre, la de dansa i la de circ, serà proporcional a les quantitats econòmiques sol·licitades en els projectes en cadascuna d'elles que s'ajusten als requisits de la convocatòria i hagen aconseguit la puntuació mínima exigida per a accedir a la subvenció. En el cas de romanents en una submodalitat s'adjudicarà a una altra submodalitat amb el següent ordre: primer dansa, després circ i finalment teatre.

h) Ajudes a la gira d’espectacles: fins a un màxim de 299.000 €. La distribució de l'import global convocat entre la submodalitat de teatre, la de dansa i la de circ, serà proporcional a les quantitats econòmiques sol·licitades en els projectes en cadascuna d'elles que s'ajusten als requisits de la convocatòria i hagen aconseguit la puntuació mínima exigida per a accedir a la subvenció. En el cas de romanents en una submodalitat s'adjudicarà a una altra submodalitat amb el següent ordre: primer dansa, després circ i finalment teatre.

i) Ajudes a festivals i mostres. fins a un màxim de 680.000 €.

j) Ajudes per a l’assistència a fires i actes orientats al mercat: fins a un màxim de 50.000 €.

k) Ajudes a associacions i entitats sense ànim de lucre: fins a un màxim de 360.000 €.

3. Les quanties individualitzades màximes de les subvencions que es poden sol·licitar en el marc d’aquesta convocatòria són les següents:

a) Ajudes a la creació d’escriptura escènica: 5.000 €.

b) Ajudes a la formació: 2.500 €.

c) Ajudes a la investigació: 3.000 €.

d) Ajudes a l’edició: 7.500 €.

e) Ajudes a residències escèniques: 20.000 €.

f) Ajudes a la producció professional d’un muntatge escènic: 60.000 €.

g) Ajudes a la producció emergent d’un muntatge escènic: 30.000 €.

h) Ajudes a la gira d’espectacles: 40.000 €.

i) Ajudes a festivals i mostres: 80.000 €.

j) Ajudes per a l’assistència a fires i actes orientats al mercat: 10.000 €.

k) Ajudes a associacions i entitats sense ànim de lucre: 30.000 €.

4. La quantia de la subvenció no podrà superar el 65 % dels costos subvencionables del projecte, ni les quanties màximes de les ajudes que, per a cada modalitat s’estableixen.

5. La fórmula de repartiment de diners serà la següent:

a) Ajudes a la creació d’escriptura escènica: es distribuiran 18 ajudes per un import fix de 5.000 €.

b) Ajudes a la formació: l’import adjudicat a cada projecte beneficiari serà proporcional a la puntuació obtinguda en aplicació dels criteris d’atorgament que corresponguen a cada modalitat, a l’assignació econòmica d’aquesta i a la quantitat sol·licitada, sempre que els projectes hagen superat 60 punts.

c) Ajudes a la investigació: es distribuiran 16 ajudes per un import fixe de 3.000 €.

d) Ajudes a l’edició: l’import adjudicat a cada projecte beneficiari serà proporcional a la puntuació obtinguda en aplicació dels criteris d’atorgament que corresponguen a cada modalitat, a l’assignació econòmica d’aquesta i a la quantitat sol·licitada, sempre que els projectes hagen superat 60 punts.

e) Ajudes a residències escèniques: l’import adjudicat a cada projecte beneficiari serà proporcional a la puntuació obtinguda en aplicació dels criteris d’atorgament que corresponguen a cada modalitat, a l’assignació econòmica d’aquesta i a la quantitat sol·licitada, sempre que els projectes hagen superat 60 punts.

f) Ajudes a la producció professional d’un muntatge escènic: l’import adjudicat a cada projecte beneficiari serà proporcional a la puntuació obtinguda en aplicació dels criteris d’atorgament que corresponguen a cada modalitat, a l’assignació econòmica d’aquesta i a la quantitat sol·licitada, sempre que els projectes hagen superat 60 punts.

g) Ajudes a la producció emergent d’un muntatge escènic: l’import adjudicat a cada projecte beneficiari serà proporcional a la puntuació obtinguda en aplicació dels criteris d’atorgament que corresponguen a cada modalitat, a l’assignació econòmica d’aquesta i a la quantitat sol·licitada, sempre que els projectes hagen superat 60 punts.

h) Ajudes a la gira d’espectacles: l’import adjudicat a cada projecte beneficiari serà proporcional a la puntuació obtinguda en aplicació dels criteris d’atorgament que corresponguen a cada modalitat, a l’assignació econòmica d’aquesta i a la quantitat sol·licitada, sempre que els projectes hagen superat 60 punts.

i) Ajudes a festivals i mostres: l’import adjudicat a cada projecte serà proporcional a la puntuació obtinguda de tal manera que a 100 punts correspondrà una subvenció del 65% del pressupost del projecte amb el límit màxim de l’import sol·licitat, o del 100% de l’ajuda sol·licitada si aquesta és més baixa que el límit màxim que es concedeix en aquesta modalitat, i així proporcionalment fins a esgotar el crèdit disponible.

j) Ajudes per a l’assistència a fires i actes orientats al mercat: l’import adjudicat a cada projecte beneficiari serà proporcional a la puntuació obtinguda en aplicació dels criteris d’atorgament que corresponguen a cada modalitat, a l’assignació econòmica d’aquesta i a la quantitat sol·licitada, sempre que els projectes hagen superat 60 punts.

k) Ajudes a associacions i entitats sense ànim de lucre: l’import adjudicat a cada projecte beneficiari serà proporcional a la puntuació obtinguda en aplicació dels criteris d’atorgament que corresponguen a cada modalitat, a l’assignació econòmica d’aquesta i a la quantitat sol·licitada, sempre que els projectes hagen superat 60 punts.

*Tercer. Persones beneficiàries*

Amb caràcter general i sens perjudici del que es disposa per a cada modalitat d’ajudes, podran ser-ne beneficiàries les persones físiques i les empreses, les associacions i les entitats sense ànim de lucre que despleguen la seua activitat al territori de la Comunitat Valenciana.

Excepcionalment, podran ser-ne beneficiàries les agrupacions de persones físiques o jurídiques, públiques o privades sense personalitat, en les modalitats d’escriptura escènica i investigació, sempre que complisquen els requisits previstos en l’article 5 de les bases.

Les persones beneficiàries han de complir els requisits que estableix l’article 7 de les bases.

*Quart. Compatibilitat de les subvencions*

1. Les subvencions a què es refereix aquesta convocatòria són compatibles amb la percepció d’altres subvencions, ajudes o ingressos per a la mateixa finalitat, procedents de qualsevol administració o ens públic o privat, nacional, de la Unió Europea o d’organismes internacionals.

2. L’import de les subvencions no podrà ser en cap cas d’una quantia que, aïlladament o en concurrència amb altres subvencions, ajudes, ingressos o recursos, supere el cost de l’activitat subvencionada.

3. Es regula el règim d’incompatibilitats següent:

La condició de beneficiari d’ajudes a companyies professionals els anys 2024-2025 serà incompatible amb les altres modalitats, excepte la de festivals i mostres.

La condició de beneficiari d’ajudes a la producció professional d’un muntatge escènic serà incompatible amb ajudes a la producció emergent d’un muntatge escènic, amb ajudes a companyies professionals els anys 2024-2025 i amb ajudes a residències escèniques.

La condició de beneficiari d’ajudes a la producció emergent d’un muntatge escènic serà incompatible amb ajudes a la producció professional d’un muntatge escènic, amb ajudes a companyies professionals els anys 2024-2025 i amb ajudes a residències escèniques.

La condició de beneficiari d’ajudes a residències escèniques serà incompatible amb ajudes a sales d’exhibició i teatres amb programació estable de teatre, dansa i circ els anys 2024-2025.

5. El sol·licitant podrà presentar-se a diverses modalitats que siguen incompatibles entre si. Quan se sol·licite una subvenció i se n’haja sol·licitada una altra d’anterior que siga incompatible per a la mateixa finalitat, s’ha de fer constar aquesta circumstància en la segona sol·licitud.

En cas de ser beneficiari d’una d’aquestes ajudes, haurà de renunciar a l’ajuda concedida o bé renunciar a la sol·licitud de la modalitat incompatible no resolta encara, en el termini de cinc dies hàbils. En cas de no renunciar-hi expressament, es considerarà que renuncia de manera tàcita a la sol·licitud no resolta.

*Cinqué. Presentació de sol·licituds i termini*

1. El termini de presentació de les sol·licituds es podrà realitzar des de l'endemà de la publicació en el DOGV fins al 8 de setembre de 2024, inclòs. L'incompliment d'aquest termini determina automàticament l'exclusió.

2. D’acord amb l’article 14.2 i 3 de la Llei 39/2015, d’1 d’octubre, del procediment administratiu comú de les administracions públiques, la tramitació electrònica serà obligatòria en totes les fases del procediment.

Com que totes les sol·licituds es presentaran per via telemàtica a través del registre electrònic accessible des de la pàgina web [http://ivc.gva.es/,](http://ivc.gva.es/, ) l’entitat o el representant legal hauran de disposar d’algun dels certificats o signatures electròniques que admet aquesta aplicació.

No seran vàlids en cap cas els documents als quals s’haja d’accedir mitjançant enllaços o adreces web, corresponents a portals o pàgines web, aplicacions o plataformes d’emmagatzematge, o a serveis d’allotjament d’arxius. Aquests documents es consideraran no presentats.

3. Les sol·licituds hauran d’emplenar-se segons els models normalitzats que s’adjunten a la convocatòria i que estan disponible a la web <http://ivc.gva.es/>. Aquests models inclouen l’annex de sol·licitud, el resum del projecte i la fitxa pressupostària. No es tindran en compte ni es valoraran els mèrits i els aspectes que han de ser objecte de valoració que no estiguen inclosos en els models normalitzats.

Els projectes que es presenten a la modalitat d’escriptura escènica i investigació estan exempts de presentar la fitxa pressupostària.

4. Les sol·licituds hauran de signar-se electrònicament abans de presentar-les. Tant la signatura electrònica de la sol·licitud com la presentació per mitjans electrònics en qualsevol dels registres previstos, les haurà de fer el sol·licitant o la persona que tinga capacitat de representació del sol·licitant.

Les sol·licituds es consideraran efectivament presentades, a l’efecte de comprovació i còmput de terminis, en el moment en què la persona que presenta la sol·licitud obtinga el justificant de presentació que genera el registre electrònic.

5. Una vegada examinada la documentació administrativa aportada pels sol·licitants, es publicarà a la web de l’IVC de manera conjunta en forma de llista. Aquesta llista contindrà totes les sol·licituds i indicarà les que estan completes, les incompletes, amb indicació de la documentació que falta per aportar o esmenar, i les no admeses a tràmit. Aquesta publicació tindrà caràcter de notificació a l’efecte de computar el termini per a esmenar o completar la sol·licitud presentada.

El termini per a esmenar les sol·licituds serà de cinc dies hàbils comptadors des de l’endemà de la publicació de la llista. En aquesta publicació s’indicarà, de manera expressa, que si la sol·licitud no s’esmena o no s’aporten els documents indicats, es considerarà que la persona sol·licitant desisteix de participar en el procés, després de resolució prèvia que s’ha de dictar segons els termes previstos en la legislació del procediment administratiu comú.

6. La presentació de la sol·licitud implicarà que la persona sol·licitant accepta les bases de la convocatòria i, també, les obligacions i les altres condicions concretades en aquesta convocatòria.

7. S’admetran fins a tres sol·licituds per persona física o jurídica peticionària. Si se’n presenten més, només s’admetran les primeres registrades.

Només podrà presentar-se una sol·licitud per projecte i només podrà obtindre’s una ajuda per modalitat.

*Sisé. Documentació que cal aportar i declaracions responsables que acompanyen la sol·licitud*

1. La documentació administrativa que cal adjuntar a la sol·licitud és la següent:

a) Si la persona sol·licitant és una persona física que no exerceix una activitat econòmica:

DNI i certificat d’empadronament.

b) Si la persona sol·licitant és un empresari individual (autònom):

DNI, certificat d’empadronament i rebut del pagament de la quota d’autònom del mes anterior a la publicació de la convocatòria i, en cas d’oposició expressa en el formulari de sol·licitud a la consulta per part de l’Administració, haurà de presentar l’alta en el Cens d’empresaris, professionals i retenidors on conste la qualificació de l’activitat econòmica corresponent per a la qual se sol·licita la subvenció o, si no, l’alta en l’impost d’activitats econòmiques (IAE).

c) Si la persona sol·licitant és una persona jurídica:

Escriptura o document públic de constitució o estatuts de l’entitat inscrits en el registre oficial corresponent, el NIF de l’empresa i el poder de representació que té el signant de la sol·licitud (document públic o certificat de l’acord adoptat per l’òrgan de govern corresponent que aprova sol·licitar aquesta ajuda i que faculta el representant per a subscriure la petició), excepte en el cas que el sol·licitant siga l’administrador únic i DNI del representant. Així mateix, en cas d’oposició expressa en el formulari de sol·licitud a la consulta per part de l’Administració, cal presentar l’alta en el Cens d’empresaris, professionals i retenidors on conste la qualificació de l’activitat econòmica corresponent per a la qual se sol·licita la subvenció o, si no, l’alta en l’impost d’activitats econòmiques (IAE).

d) Si la persona sol·licitant és una associació o entitat sense ànim de lucre:

Estatuts de l’associació o entitat i inscripció al registre corresponent, NIF de l’associació o entitat, poder de representació que té el signant de la sol·licitud i DNI del representant.

e) Si la persona sol·licitant és un ajuntament o una altra entitat del sector públic:

Certificat de l’acte o de l’acord adoptat per l’òrgan competent en què s’autoritza l’entitat pública a participar en la convocatòria, expedit per l’òrgan de govern de la corporació local.

f) Si la persona sol·licitant és una agrupació d’entitats sense personalitat jurídica:

Acord de l’agrupació amb el contingut que s’indica en l’article 5.

2. El formulari de sol·licitud inclourà les declaracions responsables següents:

a) Declaració d’ajudes d’Estat: relació i import de subvencions, ajudes, ingressos o recursos que s’hagen sol·licitat o concedit o estiguen pendents de percepció per altres administracions o institucions públiques per a la mateixa finalitat, a l’efecte del que es preveu en l’article 14 de la Llei 38/2003, general de subvencions (LGS).

b) Declaració d’ajudes *de minimis*  de l’exercici fiscal present i dels dos anteriors.

c) Declaració de no incórrer en cap de les prohibicions per a obtindre la condició de persona beneficiària que s’especifiquen en el punt 2 de l’article 13 de l’LGS, situació que s’ha de mantindre durant tot el procediment de tramitació de les ajudes fins que es paguen. Qualsevol circumstància que puga afectar aquesta declaració responsable, al llarg de la duració del procediment de les ajudes, s’ha de comunicar necessàriament a l’IVC tan prompte com ocórrega.

d) Declaració de foment d’ocupació de persones amb discapacitat o, si s’escau, declaració de l’exempció d’aquesta obligació, d’acord amb el que es disposa en l’article 7 de la Llei 11/2003, de 10 d’abril, de la Generalitat, sobre l’estatut de les persones amb discapacitat (DOGV 4479, 11.04.2003), i en l’article 5 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l’ocupació de persones amb discapacitat (DOGV 4907, 21.12.2004).

e) Declaració de drets d’autoria a fi de complir la normativa en matèria de drets de propietat intel·lectual.

f) Declaració sobre ús d’espais escènics, únicament per a la modalitat de festivals i mostres, en la qual la persona sol·licitant manifesta, sota la seua exclusiva responsabilitat, que els espais i locals on es faran les activitats compleixen els requisits establits en la normativa vigent per a la realització d’aquestes activitats, i especialment en el que es preveu en la Llei 14/2010, de 2 de desembre, de la Generalitat, d’espectacles públics, activitats recreatives i establiments públics, modificada per la Llei 6/2018 (DOCV 6414, 10.12.2010 i DOGV 8256, 16.03.2018); que disposa de la documentació que així ho acredita i que es compromet a mantindre aquest compliment durant la realització de les activitats; i d’acord a més amb el que es preveu en el punt 7 de l’annex del Decret 32/2014, de 14 de febrer, del Consell, pel qual s’aprova el catàleg d’activitats amb risc de la Comunitat Valenciana.

g) Declaració segons la qual les contractacions tècniques i artístiques relacionades amb l’activitat objecte de la subvenció compleixen la normativa sobre cotitzacions a la Seguretat Social i sobre abonament de retribucions, d’acord amb el que disposa la resolució que regula el conveni col·lectiu de treball del sector d’actors i actrius de teatre de la Comunitat Valenciana (DOGV 8307, 31.05.2018), i que s’han abonat les factures corresponents en el cas de serveis artístics o tècnics prestats per persones acollides al règim d’autònoms, d’acord amb els contractes subscrits.

h) Declaració responsable en la qual es declare que l’entitat no està en crisi, segons el que es disposen en les directrius comunitàries sobre ajudes estatals de salvament i de reestructuració d’empreses en crisi (Comunicació de la Comissió, 2014/C 249/1, de 31.07.2014) i que no està subjecta a una ordre de recuperació per declaració de la Comissió d’ajuda il·legal i incompatible.

i) Declaració responsable en què s’indique que l’import de l’ajuda no excedeix el que és necessari per a cobrir les pèrdues d’explotació i un benefici raonable durant el període de referència. Això s’ha de garantir *ex ante*, sobre la base de previsions realistes, o mitjançant un mecanisme de reemborsament. En cas d’incompliment d’aquesta obligació caldrà reintegrar les quantitats abonades.

j) En el cas de coproduccions, declaració responsable signada per les dues entitats coproductores en la qual es pose de manifest el compromís de coproducció.

L’IVC podrà requerir, en qualsevol moment del procediment, l’acreditació fefaent dels fets que consten en les declaracions responsables presentades.

3. D’acord amb el que es disposa en l’article 28 de la Llei 39/2015, d’1 d’octubre, del procediment administratiu comú de les administracions públiques, en absència d’oposició expressa del sol·licitant, l’òrgan gestor del procediment està autoritzat a obtindre directament les dades dels documents elaborats per qualsevol administració i que per a aquest procediment són els següents:

– Certificat de l’Agència Estatal d’Administració Tributària que acredite que està al corrent de les seues obligacions.

– Certificat de la Tresoreria General de la Seguretat Social que acredite que està al corrent de les seues obligacions.

– Certificat de l’Agència Tributària Valenciana que acredite que està al corrent de les seues obligacions tributàries amb la Generalitat.

– Alta en el Cens d’empresaris, professionals i retenidors o, si no, l’alta en l’impost d’activitats econòmiques (IAE).

En el cas que l’interessat s’opose a les consultes que s’indiquen en l’apartat anterior, haurà d’indicar-ho expressament en el model de sol·licitud i aportar els documents que acrediten que està al corrent d’aquestes obligacions.

*Seté. Mitjà de notificació o publicació*

L’IVC cursarà les notificacions per via electrònica a través de l’adreça electrònica habilitada de la persona jurídica o, si no, a través de la carpeta ciutadana del representant de l’entitat o de la persona física sol·licitant.

Les notificacions es consideraran practicades o rebutjades en els termes que s’indiquen en els articles 40, 41 i 43 de la Llei 39/2015, d’1 d’octubre, del procediment administratiu comú de les administracions públiques, i en la legislació complementària. En aquest sentit, si transcorren 10 dies naturals sense que s’accedisca al contingut de la notificació, es considerarà que s’ha rebutjat i el tràmit de la notificació es considerarà realitzat.

*Huité. Instrucció*

1. La instrucció del procediment correspondrà al Servei d’Ajudes de l’Institut Valencià de Cultura. L’òrgan instructor podrà sol·licitar als interessats els aclariments i les ampliacions d’informació i documents que calga per a la tramitació adequada del procediment.

2. L’aportació de documents i la presentació d’al·legacions durant la tramitació del procediment, una vegada iniciat, es farà de manera telemàtica a través de la seu electrònica de l’IVC, mitjançant l’accés al servei digital d’aportació de documents a procediments en tràmit. S’haurà de concretar la convocatòria i modalitat a què es presenta i en la descripció caldrà fer referència a l’expedient corresponent.

3. Completada la documentació, les sol·licituds presentades que complisquen els requisits exigits s’ordenaran de més a menys puntuació, segons els criteris de baremació inclosos en les bases que regulen aquesta convocatòria, i s’elaborarà la llista de sol·licituds que seran adjudicatàries de les ajudes amb indicació de l’import de la subvenció.

4. L’avaluació de les sol·licituds la durà a terme una comissió tècnica de valoració. El funcionament de la comissió es regirà segons el que s’indica en l’article 9 de l’ordre de bases.

5. L’òrgan instructor, en vista del contingut de l’expedient i de l’informe on figuren les actes de la comissió de valoració, formularà la proposta de resolució provisional.

6. La proposta de resolució haurà d’incloure la llista de sol·licitants per als quals es proposa la concessió de la subvenció i la quantia, i especificar la puntuació obtinguda i els criteris de valoració seguits per a efectuar-la, com també la proposta de desestimació fonamentada de les altres sol·licituds.

7. La proposta de resolució provisional es publicarà a la web de l’IVC <https://ivc.gva.es/.>

8. Emesa la proposta de resolució provisional, l’interessat podrà presentar-hi les al·legacions que considere oportunes en el termini de deu dies hàbils.

9. Les al·legacions es contestaran en un escrit que contindrà la llista de les al·legacions presentades, l’estimació o desestimació d’aquestes al·legacions i els motius pels quals s’han estimat o no. Aquest escrit, que es publicarà a la pàgina web de l’IVC, tindrà caràcter de notificació a l’efecte d’elevar a definitiva la resolució provisional.

*Nové. Criteris de valoració*

No podran proposar-se com a beneficiaris els titulars de projectes per als quals s’haja sol·licitat ajuda i que no aconseguisquen com a mínim 60 punts.

1. Ajudes a la creació d’escriptura escènica. L’atorgament d’aquestes ajudes s’ajustarà a la valoració dels criteris següents:

Criteris objectius

1. La presència del valencià es valorarà fins a un màxim de 10 punts. Es tindran en compte els criteris següents:

En el cas que l’ús del valencià supere el 80% en el text definitiu de representació i així ho declare el sol·licitant, el projecte es valorarà amb 10 punts. És a dir, s’acceptarà que fins a un 20% del text de representació estiga escrit en altres llengües, ja siga per l’origen dels personatges o pel plantejament dramatúrgic de la proposta.

En cas que l’ús del valencià no supere el 80% del text definitiu de representació, la puntuació serà de 0 punts.

Criteris subjectius

2. La valoració artística del projecte es valorarà fins a un màxim de 90 punts. Es tindran en compte els factors següents:

a) La coherència expositiva del projecte, la riquesa del plantejament dramatúrgic, ja siga en formats i llenguatges no textuals, en estils no convencionals o bé amb una estructura dramàtica convencional (trames i subtrames, seqüenciació temporal, elecció de l’espai, ús d’acotacions, complexitat, riquesa i evolució dels personatges), quantitat i qualitat de les fonts documentals emprades per a l’escriptura del text, fins a un màxim de 45 punts.

b) L’originalitat i l’interés de la proposta (per la temàtica, per la vinculació amb el present, pels conceptes universals, vinculació amb la tradició o reinterpretació de la tradició), el caràcter innovador de la proposta (pel grau d’investigació o fusió d’altres llenguatges i formes escèniques), com també les possibilitats de representació del projecte d’escriptura o el compromís d’una companyia escènica per al muntatge de la proposta, fins a un màxim de 45 punts.

2. Ajudes a la formació. L’atorgament d’aquestes ajudes s’ajustarà a la valoració dels criteris següents:

Criteris objectius

1. Lloc de celebració del curs formatiu: fins a un màxim de 25 punts. Sumarà 5 punts si el curs es fa a la Comunitat Valenciana, 15 punts dins de l’Estat espanyol i 25 punts si es fa a l’estranger.

2. Duració del curs: fins a un màxim de 25 punts. Cada hora lectiva puntuarà 0,5 punts.

3. Trajectòria del sol·licitant: fins a un màxim de 20 punts. S’atorgaran 2 punts per cada projecte professional en què el sol·licitant haja participat.

Criteris subjectius

4. Interés del projecte de formació. Projecció del centre organitzador, contingut del curs, grau d’especialització, trajectòria del professorat, caràcter innovador en la pedagogia, fins a un màxim de 30 punts.

3. Ajudes a la investigació. L’atorgament d’aquestes ajudes s’ajustarà a la valoració dels criteris següents:

Criteris objectius

1. Investigació publicada en valencià: 10 punts.

Criteris subjectius

2. Interés cultural del projecte d’investigació: fins a un màxim de 55 punts.

a) Qualitat del contingut i metodologia de treball: fins a un màxim de 30 punts.

b) Aportació al coneixement i la projecció de les arts escèniques valencianes, tant per la recuperació del patrimoni escènic valencià com per l’aportació de noves perspectives que permeten el desenvolupament present de les arts escèniques valencianes: fins a un màxim de 25 punts.

3. Trajectòria del sol·licitant: fins a un màxim de 20 punts.

4. Impacte i abast artístic, social i territorial del treball: fins a un màxim de 10 punts.

5. Dimensió social i inclusiva del projecte enfocada a col·lectius vulnerables: 5 punts.

4. Ajudes a l’edició. L’atorgament d’aquestes ajudes s’ajustarà a la valoració dels criteris següents:

Edició de revistes

Criteris objectius

1. Tirada física o digital de l’edició: fins a un màxim de 10 punts.

a) Fins a 400 exemplars en paper o 550 subscripcions o descàrregues digitals: 4 punts.

b) De 401 a 900 exemplars en paper o de 551 a 1.200 subscripcions o descàrregues digitals: 6 punts.

c) De 901 a 1.500 exemplars en paper o de 1.201 a 1.950 subscripcions o descàrregues digitals: 8 punts.

d) Mes de 1.500 exemplars en paper o més de 1.950 subscripcions o descàrregues digitals: 10 punts.

2. Periodicitat: fins a un màxim de 10 punts.

Per a publicacions fetes en paper, les revistes mensuals obtindran 10 punts; les bimestrals 8; les trimestrals 6; les quadrimestrals 4 i les semestrals 2.

Per a revistes que s’editen exclusivament en format digital, la puntuació s’atorgarà segons la freqüència d’actualització de continguts. S’atorgaran 10 punts si s’actualitzen mensualment; 8 si s’actualitzen trimestralment; 6 si s’actualitzen quadrimestralment; 4 si s’actualitzen semestralment i 2 si s’actualitzen anualment.

3. Viabilitat econòmica o equilibri pressupostari segons el percentatge d’autofinançament: fins a un màxim de 5 punts.

En aquest sentit, s’entén per autofinançament la relació percentual existent entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d’altres entitats públiques i privades per a l’execució del projecte (exclosa la sol·licitada a l’IVC). S’assignarà una puntuació proporcional entre el 35% i el 55% d’autofinançament, en què tindrà 0 punts el 35% i 5 punts el 55% d’aquesta, i s’arredonirà a l’alça a dos decimals.

4. Ús del valencià. S’obtindran 10 punts si més del 80% del contingut de la revista està editat en valencià.

Criteris subjectius

5. Interés cultural de la publicació: fins a un màxim de 50 punts.

a) Qualitat del contingut i de la metodologia de treball mitjançant el rigor de la investigació, anàlisi i esperit crític: fins a un màxim de 25 punts.

b) Aportació al coneixement i a la projecció de les arts escèniques valencianes: fins a un màxim de 25 punts.

6. Trajectòria del sol·licitant: fins a un màxim de 10 punts.

7. Dimensió social i inclusiva del projecte enfocada a col·lectius vulnerables: 5 punts

Edició de llibres

Criteris objectius

1. Tirada de l’edició física o digital: fins a un màxim de 10 punts.

a) Fins a 100 exemplars en paper o descarregats digitalment: 6 punts.

b) De 101 a 300 exemplars en paper o descarregats digitalment: 8 punts.

c) Mes de 301 exemplars en paper o descarregats digitalment: 10 punts.

2. Viabilitat econòmica o equilibri pressupostari, segons el percentatge d’autofinançament: fins a un màxim de 5 punts.

A aquest efecte, s’entén per autofinançament la relació percentual existent entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d’altres entitats públiques i privades per a executar-lo (exclosa la sol·licitada a l’IVC). S’assignarà una puntuació proporcional entre el 35% i el 55% d’autofinançament, en què tindrà 0 punts el 35% i 5 punts el 55% d’aquesta, i s’arredonirà a l’alça a dos decimals.

3. Ús del valencià. S’obtindran 10 punts si el llibre es publica en valencià.

Criteris subjectius

4. Interés cultural de la publicació: fins a un màxim de 50 punts.

a) Qualitat del contingut i de l’aportació al conjunt de les arts escèniques valencianes mitjançant la qualitat literària o dramatúrgia (si es tracta d’un text o d’una recopilació de textos teatrals, el rigor de la investigació, l’anàlisi i l’esperit crític): fins a un màxim de 25 punts.

b) Aportació al coneixement i la projecció de les arts escèniques valencianes: fins a un màxim de 25 punts.

5. Trajectòria del sol·licitant: fins a un màxim de 20 punts.

6. Dimensió social i inclusiva del projecte enfocada a col·lectius vulnerables: 5 punts.

5. Ajudes a residències escèniques. Aquestes ajudes s’ajustaran a la valoració dels criteris següents:

Criteris objectius

1. Valoració de la trajectòria del beneficiari: fins a un màxim de 5 punts.

Es valorarà el nombre de projectes en què haja participat. S’atorgarà 1 punt per cada producció estrenada i 0,5 punts per cada residència, projecte d’investigació o curs de formació d’un mínim de 40 hores lectives.

2. Viabilitat econòmica del projecte o equilibri pressupostari segons el percentatge d’autofinançament: fins a un màxim de 5 punts.

A aquest efecte, s’entén per autofinançament la relació percentual existent entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d’altres entitats públiques i privades per a executar-lo (exclosa la sol·licitada a l’IVC). S’assignarà una puntuació proporcional entre el 35% i el 55% d’autofinançament, en què tindrà 0 punts el 35% i 5 punts el 55% d’aquesta, i s’arredonirà a l’alça a dos decimals.

3. Participació de la dona en el projecte presentat: fins a un màxim de 5 punts. Es tindran en compte els apartats següents:

a) Presència del 50% o més de dones en les categories d’autoria, direcció de producció, direcció escènica, composició musical, creació audiovisual i intèrprets principals: 3 punts.

b) Presència del 50% o més de dones en el total de persones implicades en el projecte: 2 punts.

Criteris subjectius

4. Valoració artística del projecte: fins a un màxim de 75 punts.

a) Idea original, dramatúrgia, eixos temàtics, projecte coreogràfic o escènic: fins a 15 punts.

b) Metodologia del procés de creació, calendari, pla de realització i coherència del procés creatiu o d’investigació: fins a 10 punts.

c) Professionals implicats en el projecte de residència i currículum d’aquests professionals, personal artístic (direcció, autoria, coreografia, escenografia, il·luminació, espai sonor i música, vestuari, imatge, etc.), intèrprets, personal tècnic i especialistes d’altres àmbits o disciplines vinculats al projecte de residència: fins a 20 punts.

d) Experimentació tècnica i innovació tecnològica (espai escènic, espai sonor, llums, vestuari, etc.): fins a 10 punts.

e) Valoració de la innovació artística, investigació de nous llenguatges escènics, vinculació amb altres disciplines artístiques i àmbits del coneixement: fins a 10 punts.

f) Projecte de comunicació, mediació, dimensió social i inclusiva del projecte: fins a 10 punts.

5. Ús del valencià en l’activitat proposada: fins a un màxim de 10 punts. Es tindran en compte els apartats següents:

a) Existència de versió en valencià: 5 punts.

En cas de no usar cap llengua en la realització de la residència, el percentatge esmentat es refereix a l’autoria valenciana del projecte. En aquestes bases s’entén per projecte d’autoria valenciana el realitzat per qui resideix a la Comunitat Valenciana i, en cas de defunció, el realitzat per qui va nàixer a la Comunitat Valenciana o va residir-hi la major part del temps.

b) Ús del valencià en la gestió i comunicació del projecte o altres activitats: 5 punts.

6. Ajudes a la producció professional d’un muntatge escènic. Aquestes ajudes s’ajustaran als criteris següents:

Criteris objectius

1. Nombre d’intèrprets: fins a un màxim de 12 punts. Cada intèrpret puntuarà 2 punts.

2. Personal tècnic, de producció i altres professionals implicats laborals o mercantils: fins a un màxim de 8 punts. Cada professional sumarà 0,5 punts.

3. La trajectòria artística, professional de la persona o entitat sol·licitant es valorarà fins a un màxim de 20 punts i es tindran en compte els apartats següents:

a) Nombre d’anys d’existència i nombre de produccions o projectes de mediació o d’investigació: fins a un màxim de 14 punts.

Es valorarà amb 0,5 punts per any i 0,5 punts per producció o projecte de mediació o investigació.

b) Nombre de funcions els últims dos anys: fins a un màxim de 4 punts.

– Nombre de funcions fetes a la Comunitat Valenciana: 0,06 punts per funció de teatre i 0,1 per funció de dansa, circ i arts de carrer.

– Nombre de funcions fetes a la resta de l’Estat espanyol: 0,10 punts per funció de teatre i 0,15 per funció de dansa, circ i arts de carrer.

– Nombre de funcions fetes a l’estranger: 0,15 punts per funció de teatre i 0,20 per funció de dansa, circ i arts de carrer.

c) Premis, mencions, nominacions o reconeixements: fins a un màxim de 2 punts.

Es valorarà amb 0,5 punts per premi, menció, nominació o reconeixement.

4. Estructura organitzativa de l’empresa: es valorarà fins a un màxim de 15 punts i es tindran en compte els apartats següents:

a) Viabilitat econòmica o equilibri pressupostari del projecte segons el percentatge d’autofinançament: fins a un màxim de 5 punts.

A aquest efecte, s’entén per autofinançament la relació percentual existent entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d’altres entitats públiques i privades per a executar-lo (exclosa la sol·licitada a l’IVC). S’assignarà una puntuació proporcional entre el 35% i el 55% d’autofinançament, en què tindrà 0 punts el 35% i 5 punts el 55% d’aquesta, i s’arredonirà a l’alça a dos decimals.

b) Despeses de personal els dos exercicis anteriors: fins a un màxim de 10 punts. Una despesa de 25.000 € per a les companyies de teatre sumarà 1 punt. Una despesa de 20.000 € per a les companyies de dansa, circ i arts de carrer suma 1 punt.

5. Ús del valencià: es valorarà fins a un màxim de 10 punts.

a) Existència de versió en valencià: 5 punts.

b) Ús del valencià en la gestió i comunicació de l’espectacle o altres activitats: 5 punts.

En cas de no usar cap llengua en les representacions, la puntuació es refereix a les representacions d’obres d’autoria valenciana. En aquestes bases s’entén per obra d’autoria valenciana la que ha fet una persona que resideix a la Comunitat Valenciana i, en cas de defunció, l’obra que va fer una persona que va nàixer a la Comunitat Valenciana o que va viure-hi la major part del temps.

6. Participació de la dona en el projecte presentat: fins a un màxim de 5 punts. Es tindran en compte els apartats següents:

a) Presència del 50% o més de dones en les categories següents: autoria, direcció de producció, direcció escènica, composició musical, creació audiovisual i intèrprets principals: 3 punts.

b) Presència del 50% o més de dones en el total de persones implicades en el projecte: 2 punts.

Criteris subjectius

7. Les autories (idea original, textos, versions i adaptacions): fins a un màxim de 10 punts.

8. Direcció artística (dramatúrgia, coreografia): fins a un màxim de 10 punts.

9. Espais escènics (escenografia, il·luminació, vestuari, audiovisual i qualsevol element que forme part de l’espai escènic): fins a un màxim de 10 punts.

Criteris addicionals

Una vegada sumats els punts, els sol·licitants que no hagen arribat a 100 punts, sempre que hagen obtingut una puntuació mínima de 50 punts, podran obtindre:

a) Una puntuació addicional de 5 punts per als projectes en què el repartiment tinga set intèrprets o més.

b) Una puntuació addicional de fins a 3 punts si s’incorporen persones de menys de 30 anys a la producció. 0,75 punts per persona.

c) Una puntuació addicional de 3 punts si el text ha obtingut alguna ajuda de l’Institut Valencià de Cultura a la creació d’escriptura escènica en una convocatòria precedent o projectes coreogràfics o circenses que hagen obtingut una ajuda a residències escèniques de l’IVC en anys anteriors.

d) Una puntuació addicional de fins a 10 punts si es presenta un projecte de dimensió social, inclusiu i de clara repercussió sobre col·lectius vulnerables. Caldrà explicar de manera detallada els objectius del projecte, el treball de mediació i els processos participatius que s’hi volen implicar.

e) Una puntuació addicional de fins a 4 punts per la valoració del pla de mediació amb el públic. S’entén per mediació la suma d’accions o activitats artístiques, culturals i socials que connecten els processos creatius, l’exhibició de propostes escèniques o la programació d’espectacles amb la ciutadania, el món educatiu o col·lectius socials determinats amb diversos nivells de participació: receptiu, interactiu, participatiu o col·laboratiu (quaderns didàctics, xarrades, exposicions, col·loquis, tallers, acompanyament cultural, projectes comunitaris, dinàmiques de cocreació, etc.).

f) Una puntuació addicional de fins a 3 punts si la companyia ha produït i exhibit produccions audiovisuals (sèries, llargmetratges o curtmetratges) en què ha contractat professionals del sector escènic.

7. Ajudes a la producció emergent d’un muntatge escènic. Aquestes ajudes s’ajustaran a la valoració dels criteris següents:

Criteris objectius

1. Nombre d’intèrprets: fins a un màxim de 12 punts. Cada intèrpret puntuarà 2 punts.

2. Personal tècnic, de producció i altres professionals implicats: fins a un màxim de 10 punts. Cada professional sumarà 1 punt.

3. La trajectòria artística es valorarà fins a un màxim de 10 punts (només es valorarà en el tipus a) de modalitat emergent: companyies amb un mínim d’un espectacle estrenat).

a) Nombre d’anys d’existència i nombre de produccions i projectes de mediació o investigació: fins a un màxim de 4 punts.

Es valorarà amb 1 punt per any i 1 punt per producció o projecte de mediació o investigació.

b) Nombre de funcions fetes els dos últims anys: fins a un màxim de 4 punts.

15 funcions: 4 punts

10 funcions: 3 punts

5 funcions: 1 punt

c) Premis, mencions, nominacions o reconeixements: fins a un màxim de 2 punts.

Es valorarà amb 0,5 punts per premi, menció, nominació o reconeixement.

4. Estructura organitzativa de l’empresa: es valorarà fins a un màxim de 10 punts i es tindran en compte els apartats següents:

a) Viabilitat econòmica o equilibri pressupostari del projecte segons el percentatge d’autofinançament: fins a un màxim de 5 punts.

A aquest efecte, s’entén per autofinançament la relació percentual existent entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d’altres entitats públiques i privades per a executar-lo (exclosa la sol·licitada a l’IVC). S’assignarà una puntuació proporcional entre el 35% i el 55% d’autofinançament, en què tindrà 0 punts el 35% i 5 punts el 55% d’aquesta, i s’arredonirà a l’alça a dos decimals.

b) Despeses de personal els dos exercicis anteriors: fins a un màxim de 5 punts. Una despesa de 10.000 € suma 1 punt.

5. Participació de la dona en el projecte presentat: fins a un màxim de 5 punts. Es tindran en compte els apartats següents:

a) Presència del 50% de dones o més en les categories d’autoria, direcció de producció, direcció escènica, composició musical, creació audiovisual i intèrprets principals: 3 punts.

b) Presència del 50% de dones o més en el total de persones implicades en el projecte: 2 punts.

Criteris subjectius

6. Les autories (idea original, textos, versions o adaptacions): fins a un màxim de 14 punts.

7. Direcció artística (dramatúrgia i coreografia): fins a un màxim de 15 punts.

8. Espais escènics (escenografia, il·luminació, vestuari, audiovisual i qualsevol element que forme part de l’espai escènic): fins a un màxim de 14 punts.

9. Per al tipus b) de producció emergent: companyies que es presenten amb el seu primer espectacle:

Com que la trajectòria d’aquestes companyies no es pot avaluar perquè encara no en tenen, la comissió podrà atorgar 10 punts segons el grau d’innovació i la qualitat artística del projecte presentat.

10. Ús del valencià: es valorarà fins a un màxim de 10 punts.

a) Existència de versió en valencià: 5 punts.

b) Ús del valencià en la gestió i comunicació de l’espectacle o altres activitats: 5 punts.

En cas de no usar cap llengua en les representacions, la puntuació es refereix a les representacions d’obres d’autoria valenciana. En aquestes bases s’entén per obra d’autoria valenciana la realitzada per qui resideix a la Comunitat Valenciana i, en cas de defunció, l’obra de qui va nàixer a la Comunitat Valenciana o va residir-hi la major part del temps.

Criteris addicionals

Una vegada sumats els punts, els sol·licitants que no hagen arribat a 100 punts, sempre que hagen obtingut una puntuació mínima de 50 punts, podran obtindre:

a) Una puntuació addicional de 5 punts per als projectes en què en el repartiment tinguen set intèrprets o més.

b) Una puntuació addicional de fins a 3 punts si s’incorporen persones de menys de 30 anys a la producció: 0,75 punts per persona.

c) Una puntuació addicional de 3 punts si el text ha obtingut alguna ajuda de l’Institut Valencià de Cultura a la creació d’escriptura escènica en una convocatòria precedent.

d) Una puntuació addicional de fins a 10 punts si es presenta un projecte de dimensió social, inclusiu i de clara repercussió sobre col·lectius vulnerables. Caldrà explicar de manera detallada els objectius del projecte, el treball de mediació i els processos participatius que s’hi volen implicar.

e) Una puntuació addicional de fins a 4 punts per la valoració del pla de mediació amb el públic. S’entén per mediació la suma d’accions o activitats artístiques, culturals i socials que connecten els processos creatius, l’exhibició de propostes escèniques o la programació d’espectacles amb la ciutadania, el món educatiu o col·lectius socials determinats amb diversos nivells de participació: receptiu, interactiu, participatiu o col·laboratiu (quaderns didàctics, xarrades, exposicions, col·loquis, tallers, acompanyament cultural, projectes comunitaris, dinàmiques de cocreació, etc.).

8. Ajudes a la gira d’espectacles. Aquestes ajudes s’ajustaran a la valoració dels criteris següents:

Criteris objectius

1. Nombre de funcions previstes: fins a un màxim de 20 punts.

a) Dins de la Comunitat Valenciana: fins a un màxim de 5 punts. 0,15 punts per cada funció de teatre i 0,20 punts per cada funció de dansa, circ o arts de carrer.

b) Nombre de funcions previstes en altres comunitats autònomes espanyoles: fins a un màxim de 10 punts. 0,30 punts per funció de teatre i 0,40 punts per funció de dansa, circ o arts de carrer.

c) Nombre de funcions previstes a l’estranger: fins a un màxim de 5 punts. 0,50 punts per funció ja siga de teatre, dansa, circ o arts de carrer.

2. Si el muntatge o els muntatges han sigut distingits, premiats o han rebut alguna menció d’alguna institució pública valenciana, nacional o internacional, fins a 5 punts. 1 punt per menció i 2 punts per premi.

3. Si el muntatge escènic ha rebut ajudes en alguna de les convocatòries precedents de l’Institut Valencià de Cultura, 5 punts.

4. Nombre d’intèrprets i personal tècnic: 1,5 punts per intèrpret fins a un màxim de 10 punts.

5. Viabilitat econòmica o equilibri pressupostari del projecte segons el percentatge d’autofinançament: fins a un màxim de 5 punts.

A aquest efecte, s’entén per autofinançament la relació percentual existent entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d’altres entitats públiques i privades per a executar-lo (exclosa la sol·licitada a l’IVC). S’assignarà una puntuació proporcional entre el 35% i el 55% d’autofinançament, en què tindrà 0 punts el 35% i 5 punts el 55% d’aquesta, i s’arredonirà a l’alça a dos decimals.

6. Contractacions artístiques i de tècnics durant els tres últims exercicis: fins a un màxim de 15 punts.

Es valoraran amb 1 punt cada 70 dies de contracte cotitzats a la Seguretat Social per a companyies de teatre. Es valoraran amb 1 punt cada 50 dies cotitzats a la Seguretat Social per a companyies de dansa, circ i arts de carrer.

7. Trajectòria artística de l’empresa: fins a un màxim de 5 punts.

L’antiguitat de l’empresa es valorarà amb 0,5 punts per cada any de trajectòria professional. Computarà així mateix la trajectòria com a companyia emergent.

8. Nombre de produccions i coproduccions estrenades els darrers cinc anys anteriors al de la convocatòria: 1 punt per cada espectacle fins a un màxim de 5 punts.

9. La memòria d’activitats dels dos últims exercicis es valorarà fins a un màxim de 20 punts i es tindran en compte els apartats que es detallen a continuació:

a) Nombre de funcions contractades a la Comunitat Valenciana: 0,1 punts per funció de teatre i 0,2 per funció de dansa, circ i arts de carrer, fins a un màxim de 5 punts.

b) Nombre de funcions contractades en la resta de l’Estat espanyol: 0,22 punts per funció de teatre i 0,44 per funció de dansa, circ i arts de carrer, fins a un màxim de 10 punts.

c) Nombre de funcions contractades a l’estranger: 0,5 punts per funció fins a un màxim de 5 punts.

Criteris subjectius

10. La creació contemporània valenciana, entesa com a tal l’obra d’autoria o adaptació valenciana i que s’haja creat en el segle XX o XXI: 5 punts.

S’entén per obra d’autoria valenciana la que ha fet una persona que resideix a la Comunitat Valenciana i, en cas de defunció, la que va fer una persona que va nàixer a la Comunitat Valenciana o que va viure-hi la major part del temps.

11. Si el projecte de gira és paritari, en tot l’equip, respecte del personal que fa directament i efectua el projecte de gira: fins a un màxim de 5 punts.

La paritat s’entén com un nombre igual o superior de dones en tot l’equip tècnic, artístic i de gestió.

Criteris addicionals

Una vegada sumats els punts, els sol·licitants que no hagen arribat a 100 punts, sempre que hagen obtingut una puntuació mínima de 50 punts, podran obtindre:

a) Una puntuació addicional de 5 punts per a les produccions en gira en què el repartiment tinga set intèrprets o més. En cas de tindre més d’un espectacle en gira, es farà una mitjana aritmètica, la suma total d’intèrprets dividida pel nombre d’espectacles.

b) Una puntuació addicional de fins a 5 punts si el beneficiari presenta un projecte de dimensió social, inclusiu i de clara repercussió sobre col·lectius vulnerables.

c) Una puntuació addicional de fins a 5 punts als projectes de gira acompanyats de mediació o d’activitats paral·leles i creació de nous públics.

d) Una puntuació addicional de 5 punts per als projectes en què les produccions en gira tinguen versions en les dues llengües oficials de la Comunitat Valenciana.

9. Ajudes a la realització de festivals i mostres. Aquestes ajudes s’ajustaran a la valoració dels criteris següents:

Criteris objectius

1. Es valorarà el nombre de funcions i activitats paral·leles fins a un màxim de 20 punts.

a) Nombre de funcions contractades de la Comunitat Valenciana: 0,5 punts per funció.

b) Nombre de funcions contractades de la resta de l’Estat espanyol: 0,7 punts per funció.

c) Nombre de funcions contractades de l’estranger: 1 punt per funció.

d) Activitats paral·leles (convocatòries de selecció d’artistes, publicacions i activitats similars): fins a un màxim de 5 punts.

2. Viabilitat econòmica del projecte o equilibri pressupostari segons el percentatge d’autofinançament i l’import total del certamen: fins a un màxim de 5 punts.

En aquest sentit, es considera autofinançament la relació percentual que hi ha entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d’altres entitats públiques i privades per a executar-lo (exclosa la sol·licitada a l’IVC). S’assignarà una puntuació proporcional entre el 35% i el 55% d’autofinançament, en què tindrà 0 punts el 35% i 5 punts el 55% d’aquesta, i s’arredonirà a l’alça a dos decimals.

3. La memòria de les dues edicions anteriors i l’antiguitat del certamen es valorarà fins a un màxim de 20 punts i es tindran en compte els apartats següents:

a) Nombre de funcions contractades de companyies valencianes: 0,15 punts per funció.

b) Nombre de funcions contractades de companyies procedents d’altres territoris de l’Estat espanyol: 0,25 punts per funció.

c) Nombre de funcions contractades de companyies internacionals: 0,50 punts per funció.

d) Antiguitat del certamen: 0,30 punts per any, incloent-hi el de la convocatòria, fins a un màxim de 5 punts.

Criteris subjectius

4. Relat artístic de l’edició del festival, coherència en la programació i projecció social de les activitats: fins a un màxim de 20 punts.

El festival, a més d’incloure en la programació representacions d’espectacles, haurà de promoure activitats paral·leles que destaquen la professió i li donen visibilitat, com ara certàmens, reunions ràpides (speed meetings), tallers, col·laboracions, invitacions i altres activitats similars.

5. Creació, formació i desenvolupament de públics. Valoració del Pla de mediació amb els públics potencials del festival i atenció a la infància i la joventut. Espectacles o activitats amb una dimensió social inclusiva i de clara repercussió sobre col·lectius vulnerables: fins a un màxim de 10 punts.

6. Foment de l’ocupació de professionals valencians vinculats directament amb l’organització i el desenvolupament d’activitats del festival: fins a un màxim de 10 punts.

7. Espai territorial de projecció: internacional, estatal, autonòmic, comarcal o local i transcendència respecte a la captació de públic: fins a un màxim de 10 punts.

– Local: 2 punts

– Comarcal: 4 punts

– Autonòmic: 6 punts

– Estatal: 8 punts

– Internacional: 10 punts

8. Ús del valencià en l’execució, la promoció, la publicitat, les publicacions, les convocatòries i les accions de divulgació de les activitats: 5 punts tant si les accions es fan només en valencià com si totes es fan de manera bilingüe en castellà i valencià.

10. Ajudes a l’assistència a fires i actes orientats al mercat. Aquestes ajudes s’ajustaran a la valoració dels criteris següents:

Criteris objectius

1. Nombre d’activitats relatives a vendes i difusió en què es preveu participar en fires (funcions d’espectacles presentats en l’acte comercial, espai expositiu, roda de negocis, presentacions (pitching), tallers, jornades, etc.): 1,5 punts per activitat fins a un màxim de 15 punts.

2. Nombre de dies previstos en l’assistència a fires: suma 2 punts per dies fins a un màxim de 15 punts.

3. Viabilitat econòmica del projecte o equilibri pressupostari segons el percentatge d’autofinançament: fins a un màxim de 5 punts.

A aquest efecte, s’entén per autofinançament la relació percentual existent entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d’altres entitats públiques i privades per a executar-lo (exclosa la sol·licitada a l’IVC). S’assignarà una puntuació proporcional entre el 35% i el 55% d’autofinançament, en què tindrà 0 punts el 35% i 5 punts el 55% d’aquesta, i s’arredonirà a l’alça a dos decimals.

4. Trajectòria artística i de gestió de l’empresa o l’entitat: es valorarà fins a un màxim de 20 punts, d’acord amb els subapartats següents:

a) Anys de trajectòria professional: 0,8 punts per any fins a un màxim de 10 punts.

b) Despeses de personal de gestió (comercial, administratiu, de comunicació…) realitzades els dos últims exercicis: fins a un màxim de 10 punts. Una despesa de 10.000 euros equivaldria a 1 punt. No s’hi inclouen les contractacions de personal artístic o tècnic.

5. Activitats artístiques dels dos últims exercicis. S’hi poden incloure tant funcions d’arts escèniques com qualsevol altra activitat de difusió i projecció exterior: es valoraran fins a un màxim de 20 punts, d’acord amb els subapartats següents:

a) Nombre de funcions contractades o distribuïdes fora de la Comunitat Valenciana i dins de l’Estat espanyol: 0,11 punts per cada funció de teatre, 0,22 punts per funció de dansa, circ i arts de carrer fins a un màxim de 5 punts.

b) Nombre de funcions contractades o distribuïdes a l’estranger: 0,25 punts per funció fins a un màxim de 5 punts.

c) Nombre d’activitats de difusió i projecció exterior fetes fora de la Comunitat Valenciana i dins de l’Estat espanyol: 0,50 punts per activitat fins a un màxim de 5 punts.

d) Nombre d’activitats de difusió i projecció exterior fetes a l’estranger: 1 punt per activitat fins a un màxim de 5 punts.

Criteris subjectius

6. Les oportunitats de comercialització segons el lloc de la celebració es valoraran fins a un màxim de 25 punts.

Segons el lloc de realització de la fira o l’acció comercial:

a) Si la fira o l’acció comercial es fa a l’Estat espanyol, entre 0 i 5 punts segons la rellevància comercial de l’activitat. Com a referència, les fires que formen part de la Coordinadora de Fires d’Arts Escèniques (COFAE) de l’Estat espanyol i actes de similar rellevància sumaran 5 punts per acte.

b) Si la fira o l’acció comercial és de gran rellevància i es fa a l’estranger, sumarà 5 punts per fira o acció comercial fins a un màxim de 10.

11. Ajudes a associacions i entitats sense ànim de lucre. Aquestes ajudes s’ajustaran a la valoració dels criteris següents:

Criteris objectius

1. Quantificació de les activitats: actes públics, convocatòries, jornades o cursos de formació, treballs de recerca o edició o similars: 1 punt per activitat fins a un màxim de 10 punts.

2. Presència del valencià: fins a 10 punts.

Si la presència del valencià supera el 76% en totes les activitats i en tots els continguts, 10 punts. Si la presència del valencià se situa entre el 51% i el 75% en totes les activitats i en tots els continguts, 6 punts. Si la presència del valencià se situa entre el 21% i el 50% en totes les activitats i en tots els continguts, la puntuació serà de 2 punts.

3. Viabilitat econòmica o equilibri pressupostari segons el percentatge d’autofinançament: fins a un màxim de 5 punts.

A aquest efecte, s’entén per autofinançament la relació percentual existent entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d’altres entitats públiques i privades per a executar-lo (exclosa la sol·licitada a l’IVC). S’assignarà una puntuació proporcional entre el 35% i el 55% d’autofinançament, en què tindrà 0 punts el 35% i 5 punts el 55% d’aquesta, i s’arredonirà a l’alça a dos decimals.

4. La trajectòria artística, professional i de gestió de l’associació es valorarà fins a un màxim de 40 punts i es tindran en compte els apartats següents:

a) Memòria d’activitats dels dos últims exercicis fins a un màxim de 15 punts. Cada informe o estudi sectorial distribuït es valorarà amb 1 punt. A aquest efecte, s’entén per informe o estudi sectorial l’edició i la distribució almenys entre els associats de material estadístic, formatiu o divulgatiu sobre l’actualitat del sector. Les jornades formatives, promocionals o de treball interassociatiu es valoraran a raó de 0,5 punts per cada jornada de treball. Les residències d’investigació es valoraran amb 0,7 punts per residència. Les beques es valoraran amb 0,3 punts per cada beca. Les borses de treball es valoraran amb 0,2 punts per cada borsa de treball. Les cerimònies de premis es valoraran amb 1 punt per cada cerimònia.

b) Antiguitat de l’entitat, fins a un màxim de 5 punts. S’atorgaran 0,3 punts per any d’antiguitat, sense comptar el de la convocatòria.

c) Nombre de socis, fins a un màxim de 10 punts: 0,2 punts per persona física i 0,3 punts per persona jurídica.

d) Foment de l’ocupació i manteniment d’estructures administratives els dos últims exercicis: fins a un màxim de 10 punts. Es valoraran amb 1 punt cada 75 dies de contracte cotitzats a la Seguretat Social per personal propi de l’estructura de l’associació.

Criteris subjectius

5. Interés i projecció de les activitats: fins a un màxim de 30 punts.

Es valorarà l’interés professional de les activitats per al sector que representen i també la projecció social d’aquestes activitats. El foment de l’ocupació de professionals valencians: incidència sobre autors, directors, intèrprets, distribuïdors, mediadors, formadors, tècnics, companyies i espais d’exhibició. També es valorarà la implicació d’altres administracions o entitats públiques o privades en el cofinançament o en la cogestió de les activitats.

Dels 30 punts, se’n concedeixen 5 automàticament si el 50% o més de les persones encarregades de dur a terme el programa anual d’activitats són dones.

6. La incidència i influència territorial: local, comarcal, autonòmica, estatal, internacional: fins a un màxim de 5 punts.

Incidència local: 1 punt

Incidència comarcal: 2 punts

Incidència autonòmica: 3 punts

Incidència estatal: 4 punts

Incidència internacional: 5 punts

Criteris addicionals

Una vegada sumats els punts, els sol·licitants que no hagen arribat a 100 punts, sempre que hagen obtingut una puntuació mínima de 50 punts, podran obtindre 10 punts addicionals si el sol·licitant és una associació representativa del sector escènic professional amb tasques sindicals o de representativitat empresarial, laboral i artística.

*Desé. Resolució definitiva*

1. La resolució de concessió o de denegació correspondrà a la persona que ocupe la Direcció General de l’IVC d’acord amb l’habilitació competencial prevista en l’article 23 de l’ordre de bases.

2. La resolució haurà de ser motivada, d’acord amb el que es preveu en l’ordre de bases i el que es disposa en aquesta convocatòria, haurà de fer al·lusió als criteris d’atorgament de les sol·licituds i determinar els projectes subvencionats i la quantia de l’ajuda. La resolució acordarà tant l’atorgament de les subvencions com la desestimació i la no concessió, per desistiment, renúncia al dret o impossibilitat material sobrevinguda.

3. La resolució del procediment, que posarà fi a la via administrativa, d’acord amb l’article 12 de l’ordre de bases, es dictarà i es notificarà en el termini màxim de sis mesos comptadors des de la data de publicació de la convocatòria. En tot cas, aquesta resolució haurà de publicar-se al *Diari Oficial de la Generalitat Valenciana*, d’acord amb el que es disposa en l’article 45 de la Llei 39/2015, d’1 d’octubre, del procediment administratiu comú de les administracions públiques, i a la pàgina web de l’IVC (<http://ivc.gva.es/>). Les ajudes concedides també es publicaran a la Base de Dades Nacional de Subvencions.

En cas que les sol·licituds presentades no es resolguen en el termini esmentat, els interessats estaran legitimats per a considerar-les desestimades per silenci administratiu negatiu, sens perjudici de l’obligació de l’IVC de resoldre expressament sobre el procediment que conté l’LPAC.

*Onzé. Obligacions de les persones beneficiàries*

1. Seran obligacions comunes de les persones beneficiàries de les ajudes incloses en aquesta convocatòria les que s’indiquen en l’article 13 de l’ordre de bases.

2. En aquestes ajudes, la despesa mínima, feta i justificada per a poder considerar complit l’objecte i la finalitat de l’ajuda, ha de ser la més gran de les següents:

a) El 50% del pressupost total del projecte presentat.

b) L’import de la subvenció concedida.

La diferència entre l’import de la subvenció sol·licitada i l’import de la subvenció concedida es podrà restar a la quantitat del 50% del pressupost total del projecte presentat si, finalment, aqueixa és la xifra que cal justificar segons les bases.

L’incompliment comportarà revocació de la subvenció concedida i, si s’escau, el reintegrament de les quantitats percebudes. El pagament de la subvenció no podrà ser superior en cap cas a l’import concedit i correctament justificat.

Qualsevol reformulació del projecte o canvi de caràcter substancial s’haurà de comunicar abans a l’IVC, i la persona titular de la presidència de la comissió tècnica de valoració l’ha d’autoritzar, amb informe previ del Servei d’Ajudes de l’IVC. La realització de canvis sense la comunicació prèvia i l’autorització subsegüent podrà determinar la minoració o revocació de la subvenció, amb l’obligació de devolució de l’ajuda rebuda.

Es consideraran modificacions de caràcter substancial, segons l’article 13 de l’ordre de bases:

a) Aquelles en les quals el pressupost que es declara executat mostra una desviació negativa superior al 25% respecte del que es va presentar juntament amb la sol·licitud d’ajuda. La quantitat a percebre es minorarà de manera proporcional a les despeses efectivament justificades, sempre que s’haja complit l’objecte i la finalitat de l’ajuda. En cas contrari, es revocarà l’ajuda concedida.

b) Les modificacions no pressupostàries que contribuïsquen a desvirtuar la qualitat o alterar l’objecte, la finalitat o el calendari del projecte original també podran comportar minoració o revocació de l’ajuda concedida si no disposen de l’autorització preceptiva.

Tindran la consideració d’incompliments:

a) Presentar el compte justificatiu de manera incompleta.

b) No satisfer els requeriments d’esmena i millora dins del termini i en la forma escaient.

En aquests supòsits es podran imposar les sancions previstes en l’article 22 de l’ordre de bases.

3. En cas que l’activitat es faça en un moment posterior a la publicació de la resolució de concessió, s’ha de fer constar en tota publicació, fullet, programa i publicitat, en qualsevol mitjà o suport que es realitze, incloent-hi els electrònics i digitals, documentació acreditativa del patrocini de l’activitat per l’IVC. Per a fer-ho, s’hauran d’inserir en lloc preferent i destacat els logotips oficials, d’acord amb les normes d’identitat corporativa d’aquesta institució que estan disponibles en la pàgina web <http://ivc.gva.es/>

4. La persona beneficiària no podrà concertar l’execució total o parcial de les activitats subvencionades amb persones o entitats vinculades amb el beneficiari, llevat que concórreguen les circumstàncies previstes en l’article 19.

5. Seran obligacions específiques de les persones beneficiàries en les modalitats que s’indica:

a) Les persones beneficiàries d’ajudes a la creació d’escriptura escènica hauran de presentar el text original definitiu de l’obra dins del termini màxim establit per a la justificació.

En el cas que hi haja un compromís previ entre la persona beneficiària i una tercera persona a qui s’hagen cedit els drets de l’obra, el patrocini de l’IVC haurà de fer-se constar per un període mínim de dos anys des de la concessió de l’ajuda, i plasmar-se en tota publicació, fullet, programa, publicitat o posada en escena, en qualsevol mitjà o suport que es realitze, incloent-hi els suports electrònics i digitals. Per a fer-ho, s’haurà d’inserir en lloc preferent i destacat el logotip oficial de l’IVC, d’acord amb les normes d’identitat corporativa d’aquesta institució que estan disponibles en la pàgina web <http://ivc.gva.es/>

b) Les persones beneficiàries d’ajudes a la formació hauran d’aportar el justificant del pagament de la matrícula i el certificat d’assistència al curs expedit pel centre que l’haja impartit.

c) Les persones beneficiàries d’ajudes a investigació tindran l’obligació de presentar el projecte d’investigació de manera telemàtica. Les persones beneficiàries d’ajudes a l’edició tindran l’obligació de presentar el projecte d’edició de manera telemàtica i física.

d) Les persones beneficiares d’ajudes a residències escèniques hauran de presentar una memòria sobre el projecte realitzat.

e) Les persones beneficiàries d’ajudes anuals a la producció professional d’un muntatge escènic hauran d’acreditar els compromisos d’exhibició d’un mínim de sis representacions en almenys tres espais diferents, de nou representacions en almenys dos espais diferents o de dotze representacions en un únic espai, durant el període de nou mesos posteriors a l’estrena de l’espectacle. L’estrena es considera la primera funció quan es represente en un teatre (o en un espai a l’aire lliure en els muntatges de carrer) si hi ha contracte d’exhibició entre les parts, perquè no computen les actuacions preparatòries dutes a terme en locals d’assaig o similar.

*Dotzé. Justificació i pagament de les ajudes*

1. El pagament d’aquestes ajudes s’efectuarà mitjançant transferència bancària segons el model de domiciliació bancària, sempre que l’activitat s’haja realitzat d’acord amb el programa presentat i es justifiquen correctament les despeses corrents ocasionades per l’activitat subvencionada. Una vegada revisada i comprovada la justificació, es procedirà al pagament de la subvenció en els terminis legalment establits.

No obstant això, d’acord amb el que es preveu en l’article 171.1 de l’LHIS, el pagament de la subvenció no es podrà fer mentre la persona beneficiària no estiga al corrent en el compliment de les seues obligacions tributàries i amb la Seguretat Social, ni tampoc mentre tinga la condició de subjecte deutor per resolució de procedència de reintegrament.

2. Tots els documents que servisquen per a justificar aquesta subvenció hauran d’anar subscrits per la persona beneficiària i s’hauran de dirigir a l’IVC en un termini no superior a quatre mesos des de la realització de l’activitat; el mateix termini correspon també per a les activitats que hagen finalitzat després de la publicació de la resolució de concessió, i en els dos supòsits fins al dia 30 de novembre del 2024.

Per a controlar l’eventual acumulació de subvencions, l’entitat beneficiària haurà de presentar una declaració responsable on faça constar que tots i cadascun dels documents o factures presentades s’apliquen únicament a la justificació de la subvenció concedida.

3. Amb caràcter general, la justificació s’ajustarà als aspectes següents:

Si l’import per justificar és inferior a 25.000 €, s’haurà d’usar el compte justificatiu.

Si una persona beneficiària ha de justificar més de 25.000 € en despeses, haurà de presentar el compte justificatiu amb un informe d’auditoria.

Excepcionalment, els beneficiaris que hagen de justificar menys de 25.000 € podran presentar, si així ho estimen, un informe d’auditoria de despeses.

4. El compte justificatiu es presentarà seguint el que es disposa en l’article 15 de l’ordre de bases. I més concretament, el compte justificatiu haurà d’incloure la documentació següent:

a) Una memòria d’activitat, segons model normalitzat amb la qual es justificarà el compliment de les condicions imposades en la concessió de la subvenció, amb indicació de les activitats realitzades i dels resultats obtinguts.

b) Una fitxa pressupostària, segons model normalitzat, amb la qual es justificarà el cost de les activitats realitzades. Si és el cas, s’hi adjuntaran en forma d’annex els pressupostos (ofertes) de proveïdors, és a dir, els tres pressupostos que, en aplicació de l’article 31.3 de l’LGS, el beneficiari ha d’haver sol·licitat.

c) Una relació de justificants segons el model normalitzat.

d) Dossier únic amb la llista de factures i el pagament corresponent ordenat i numerat segons la relació de justificants.

5. Quan la subvenció es concedisca a entitats locals, així com als seus organismes i entitats públiques vinculades o dependents d’aquestes, en atenció a la naturalesa jurídica pública del beneficiari, la justificació estarà formada pels documents següents:

a) La memòria d’actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.

b) La relació classificada de les despeses i inversions de l’activitat, amb indicació del creditor i del document, l’import, data d’emissió i data de pagament. En cas que la subvenció s’atorgue d’acord amb un pressupost, caldrà indicar les desviacions que hi ha hagut.

Aquesta relació haurà d’estar certificada per l’interventor o l’autoritat competent de l’Administració pública o de l’organisme beneficiari de la subvenció amb categoria, almenys, de subdirector general o equivalent.

c) Un detall d’altres ingressos o subvencions que hagen finançat l’activitat subvencionada amb indicació de l’import i la procedència.

d) Si s’escau, carta de pagament de reintegrament en el supòsit de romanents no aplicats, com també dels interessos derivats d’aquests romanents.

En aquests casos, l’IVC demanarà als beneficiaris els justificants que estime oportuns a fi d’obtindre evidència raonable de l’aplicació adequada de la subvenció. L’import d’aquests justificants ha de ser almenys del 25% del cost total del projecte; i l’elecció s’efectua tant de manera aleatòria com concreta, després de dividir-los en estrats segons l’import, el tipus de despesa o altres característiques similars.

6. L’òrgan gestor del procediment podrà requerir els justificants que estime oportuns a fi d’obtindre evidència raonable de l’aplicació adequada de la subvenció mitjançant la tècnica de mostreig estratificat. Podrà requerir, així mateix, tots els justificants de despesa si es generen dubtes sobre el cost del projecte.

Les nòmines superiors a 300 euros s’hauran de justificar per mitjà de transferència bancària, xec o pagaré, i en qualsevol circumstància o import es podrà exigir la presentació de les cotitzacions a la Seguretat Social.

Si la forma de pagament és un xec o pagaré, el document justificatiu consistirà en un rebut, signat i segellat pel proveïdor, en el qual ha d’especificar-se la factura o documentació justificativa de la despesa a què correspon el pagament i la data, el número i la data del xec o la data del venciment del pagaré, i davall de la signatura ha d’aparéixer el nom i NIF de la persona que signa, com també una còpia de l’extracte bancari del càrrec en compte corresponent a l’operació justificada.

En les factures i en els altres documents acreditatius haurà de constar com a únic destinatari l’entitat beneficiària. Per tant, no s’admetran les factures emeses a entitats o persones interposades en nom de la persona beneficiària, ni els pagaments efectuats per entitats o persones que no siguen les beneficiàries.

Totes les despeses superiors a 300 euros s’hauran de fer mitjançant transferència bancària, xec o pagaré.

En cas de pagaments en efectiu, fins a 300 euros, el document justificatiu consistirà en un rebut, signat i segellat pel proveïdor, en el qual ha d’especificar-se la factura o documentació justificativa de la despesa a què correspon el pagament i la data; i davall de la signatura ha d’aparéixer el nom i NIF de la persona que signa.

7. Tota la documentació justificativa haurà de dirigir-se a l’IVC i haurà d’anar subscrita per la persona beneficiària.

8. Els crèdits pressupostaris afectes a aquesta convocatòria, disposats i no pagats per falta de justificació o perquè és insuficient o incorrecta, podran ser anul·lats i, per tant, la persona beneficiària perdria el dret a percebre la subvenció assignada.

9. No s’accepten tiquets com a documents comptables justificatius de despeses, que queden substituïts per la factura simplificada, d’acord amb el Reial decret 1619/2012, de 30 de novembre.

*Tretzé. Despeses subvencionables*

1. Es consideren despeses subvencionables aquells que, de manera indubtable i sent estrictament necessaris, responguen a la naturalesa de l'actuació subvencionada i es realitzen en el període que establisca la convocatòria de què es tracte.

2. Es considerarà despesa realitzada el que ha sigut efectivament pagat amb anterioritat a la finalització del període de justificació. En cap cas, el cost d'adquisició de les despeses subvencionables podrà ser superior al valor de mercat.

3. Si la despesa subvencionable supera les quanties establides en la normativa sobre contractes del sector públic per al contracte menor, el beneficiari haurà de recaptar tres ofertes de diferents proveïdors amb anterioritat a la realització de la contractació, llevat que per les seues especials característiques no existisca en el mercat suficient nombre d'entitats que els realitzen, presten o subministren o llevat que la despesa s'haguera realitzat amb anterioritat a la subvenció. L'elecció entre les ofertes presentades, que hauran d'aportar-se en la justificació, o, en el seu cas, en la sol·licitud de subvenció, es realitzarà conforme a criteris d'eficiència i economia, havent de justificar-se expressament en una memòria l'elecció quan no recaiga en la proposta econòmica més avantatjosa.

En els casos en què siga preceptiva la sol·licitud de diverses ofertes i aquestes no s'aporten o l'adjudicació haguera recaigut sense adequada justificació, en una que no fora la més favorable econòmicament, l'òrgan concedent podrà recaptar una taxació pericial del bé o servei, sent de compte del beneficiari les despeses que s'ocasionen. En tal cas, la subvenció es calcularà prenent com a referència el menor dels dos valors: el declarat pel beneficiari o el resultant de la taxació (article 83.2 RLGS). Si el valor declarat pel beneficiari és superior al de la taxació haurà de reintegrar o perdrà el dret de cobrament, segons els casos, per a aquest excés.

4. Els costos indirectes són aquells costos del beneficiari que afecten diverses es les seues activitats o costos estructurals que, sense ser imputables a una determinada activitat, són imprescindibles per al seu funcionament.

Els costos indirectes seran subvencionables sempre que s'imputen pel beneficiari a l'activitat subvencionada en la part que raonablement corresponga, d'acord amb principis i normes de comptabilitat generalment admeses i, en tot cas, en la mesura que tals costos corresponguen al període en què efectivament es realitza l'activitat. Podran justificar-se els percentatges de costos indirectes següents:

a) En les modalitats de formació, edició i festivals i mostres fins a un màxim del 35% de la subvenció concedida.

b) En la modalitat de residències escèniques, fins a un màxim del 25% de la subvenció concedida.

c) En les modalitats de producció professional i producció emergent, fins a un màxim del 30% de la subvenció concedida.

d) En les modalitats de gires, assistència a fires i associacions i entitats sense ànim de lucre, fins a un màxim del 55% de la subvenció concedida.

5. Les persones físiques (empreses individuals) o socis de l'entitat sol·licitant, que retribuïsquen els seus propis serveis a l'activitat subvencionada, podran justificar únicament costos directes de fins a un màxim del 40% de l'import de la subvenció concedida o del 50% de l'import total del projecte presentat, perquè els beneficiaris de les ajudes justifiquen el compliment de l'objecte i la finalitat de l'ajuda. Queden exceptuades les cooperatives.

6. En les modalitats d'ajudes per al foment de les arts escèniques es tindran en compte els següents aspectes:

1r En la modalitat de residències escèniques seran admissibles les despeses directament relacionades amb l'objecte d'aquesta modalitat, és a dir, aquells que puguen imputar-se a la realització de la residència artística. Entre els quals es troben el pagament a tot el personal implicat: personal artístic (direcció, autoria, coreografia, escenografia, il·luminació, espai sonor i música, vestuari, imatge etc.), intèrprets, personal tècnic i especialistes d'altres àmbits o disciplines vinculades al projecte de residència.

Despeses de comunicació, viatges, transport, allotjaments i dietes, telefonia, internet i informàtica, despeses de gestió laboral, fiscal i comptable, segurs i similars.

2n . En les modalitats de producció professional i producció emergent, en cas que el muntatge escènic siga una coproducció, es tindran en compte únicament les despeses que corresponguen a la persona beneficiària i al percentatge de participació. Seran despeses subvencionables: les autories, intèrprets, equip artístic, tècnic i de gestió, materials (fabricació, lloguers), comunicació, viatges, transport i dietes, telefonia, internet i informàtica, gestió laboral, fiscal i comptable, segurs, despeses d'auditoria si fora el cas i assessoria tant en producció com artística o tècnica.

3r En la modalitat de gires, només seran admissibles les següents despeses directes de l'activitat:

a) Viatges: despeses de combustible si es tracta de vehicle particular en trànsit a les representacions.

b) Transports: despeses de taquillatge en transport públic no preferent (exclosos els transports urbans) i despeses derivades del transport de càrrega.

c) Peatges.

d) Lloguer de vehicle de transport per a persones o càrrega (només factura de lloguer).

e) Allotjament i manutenció.

f) Lloguer d'estands i acreditacions (màxim 2 persones) si es tracta d'assistència a fires.

g) Despeses derivades de la publicitat i promoció específics de la gira.

h) Sous d'intèrprets, tècnics i personal de producció de la gira.

i) Percentatge de comissió d'empresa distribuïdora.

j) Pòlissa d'assegurança en viatges internacionals.

k) I qualsevol altre inequívocament relacionat amb l'activitat i el calendari de la gira.

4t En la modalitat de festivals seran admesos les despeses de preparació del festival com ara campanyes de publicitat i comunicació, produccions pròpies, coproduccions i col·laboracions amb companyies programades sempre que les factures i el pagament de les mateixes estiguen dins del període subvencionable.

Únicament s'acceptaran les factures de caixets de companyies que s'aporten si compleixen amb les condicions previstes dins del conveni laboral d'artistes.

5é En la modalitat d'ajudes a associacions professionals i entitats sense ànim de lucre s'accepten despeses facturades a l'entitat pels membres del seu òrgan de govern amb els requisits següents:

a) En cas de justificar nòmines, ha d'haver-hi una relació contractual de caràcter laboral.

b) El nombre de membres de l'òrgan de govern que perceben qualsevol tipus de retribució de l'associació no pot superar la meitat dels quals l'integren.

7. No es podrà incloure com a despesa subvencionable l'import de l'IVA deduïble quan la persona beneficiària realitze la declaració de l'esmentat impost i, per tant, la quantitat que podrà imputar-se com a despesa és la corresponent a la base imposable dels justificants o factures

8. Amb caràcter general, no s'admetran com a despeses subvencionables els següents:

a) L'adquisició de material susceptible d'inventariar (ordinadors, focus, mobiliari, etc.).

b) Els serveis de restauració.

c) Els interessos deutors de comptes bancaris, recàrrecs i sancions administratives o penals.

d) Les dietes. En cas que les mateixes no figuren integrades en les nòmines dels contractes artístics, en la justificació caldrà aportar: el contracte i un rebut amb data, NIF i signatura de la persona receptora.

*Catorzé. Pla de control*

El pla de control aplicable a aquestes ajudes és el que s’indica en l’article 16 de les bases.

*Quinzé. Notificació i comunicació a la Comissió Europea*

Les ajudes que preveu la present convocatòria s'ajustaran al que s'estableix en l'article 21 de les bases reguladores, tenint en compte que el Reglament (UE) 1407//2013, de 18 de desembre, al qual este article fa referència, va ser aplicable fins al 31 de desembre de 2023. Des de l'1 de gener de 2024 i fins al 31 de desembre de 2030 està en vigor el Reglament (UE) 2023/2831 de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes de *minimis*  (DO L 2023/2831 de 15.12.2023).

De la mateixa forma, el Reglament (UE) 651/2014, pel qual es declaren determinades categories d'ajudes compatibles amb el mercat interior, en aplicació dels articles 107 i 108 del Tractat, modificat pel Reglament (UE) 2017/1084 de 14 de juny de 2017 quant als llindars de notificació per a les ajudes a la cultura i la conservació del patrimoni, es veu modificat pel Reglament (UE) 2023/1315 de la comissió, de 23 de juny de 2023 (DOUE L 167/1 de 30.06.2023).

En virtut d'este, s'ha comunicat a la Comissió Europea que es mantenen els règims aplicables a les ajudes citades, previstos en l'article 20 de les bases reguladores (número d'assumpte de la Comissió SA. 114916).

Estes ajudes s'ajustaran, així mateix, al que s'establix en l'esmentat article 20 de les bases reguladores respecte al règim de *minimis*. Es contempla en la present convocatòria el canvi en la normativa europea del referit Reglament (UE) 1407/2013, de 18 de desembre, arreplegat en les bases reguladores, al Reglament d'actual aplicació, Reglament (UE) 2023/2831 de la Comissió, de 13 de desembre, relatiu a l'aplicació dels articles 107 i 108 del Tractat de Funcionament de la Unió Europea a les ajudes de *minimis,*  i el nou import total de les ajudes de *minimis* concedides per un Estat membre a una única empresa que no excedirà de 300.000 euros durant qualsevol període de tres anys.

De conformitat amb l'anterior:

S’acullen al règim *deminimis*  establit en el Reglament (UE) 2023/2831 de la Comissió Europea, de 13 de desembre de 2023, les següents modalitats:

a) Ajudes a residències escèniques.

b) Ajudes a la investigació.

c) Ajudes a l’edició.

d) Ajudes a associacions professionals i entitats sense ànim de lucre.

e) Ajudes per a l’assistències a fies i esdeveniments orientats al mercat.

f) Ajudes a la producció emergent de muntatges escènics.

S’acullen al règim d’exempció per categories d’acord amb el Reglament general d’exempció per categories, Reglament (UE) 651/2014, de la Comissió, de 17 de juny o les seues respectives modificacions, les següents modalitats:

a) Ajudes a la producció professional de muntatges escènics.

b) Ajudes a la realització de festivals i mostres.

c) Ajudes a la gira d’espectacles.

*Setzé. Annexos*

Aquesta resolució inclou els dos annexos que s’indiquen a continuació:

Annex I. Sol·licitud d’ajuda al foment de les arts escèniques.

Annex II. Model de domiciliació bancària.

*Desseté. Eficàcia*

Aquesta resolució tindrà efectes l’endemà de publicar-se al *Diari Oficial de la Generalitat Valenciana*.

De conformitat amb el que estableixen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 8, 14 i 46 de la Llei reguladora de la jurisdicció contenciosa administrativa, contra aquest acte, que posa fi a la via administrativa, es pot recórrer potestativament en reposició o bé s’hi pot presentar directament un recurs contenciós administratiu en els terminis i davant dels òrgans que s’indiquen a continuació:

1. El recurs de reposició s’ha d’interposar davant de la Direcció General de l’IVC, en qualitat d’òrgan competent per a concedir les ajudes, en el termini d’un mes comptador des de l’endemà de la publicació al *Diari Oficial de la Generalitat Valenciana*.

2. El recurs contenciós administratiu ha de presentar-se davant dels jutjats contenciosos administratius de València en el termini de dos mesos comptadors des de l’endemà de la publicació al Diari Oficial de la Generalitat Valenciana.

  

València, 5 d'agost de 2024

Álvaro López-Jamar Caballero

Director general de l'Institut Valencià de Cultura

Esta disposició conté annexos. Consulteu-ne la versió en PDF.